रांची, झारखंड पुलिस को अत्याधुनिक हथियारों और उपकरण से लैश किया जायेगा। इसके लिए पुलिस मुख्यालय की ओर से कवायद तेज कर दी गयी है। शहरी क्षेत्रों में बड़े हथियारों की जगह जवानों को पिस्टल से लैश किया जायेगा। पुलिस आधुनिकीकरण आइजी आरके मल्लिक के अनुसार पुलिस आधुनिकीकरण 2015-16 के लिए राज्य वार्षिक योजना का संशोधित प्रस्ताव गृह मंत्रालय के पास भेजा गया है। प्रस्ताव के मुताबिक हथियारों के अलावा सुरक्षा उपकरण और साटवेयर की खरीद पर 14.23 करोड़ रुपये खर्च का अनुमान है।
इन सामानों की होगी खरीदारी : अत्याधुनिक हथियारों में 5.65 एमएम एक्स-कैलिबर की 956 रायफल, 9 एमएम की 1169 पिस्टल, और 50 इंसास रायफल की खरीद की जायेगी। इसमें से 20 रायफल और छह पिस्टल होम गार्ड को दिये जायेंगे। इसके अलावा 30 चार पहिया वाहन, सर्विलांस उपकरण भी खरीदे जायेंगे। तीन फायर गन भी होमगार्ड को मिलेंगे।
होमगार्ड को मिलेगा फायदा : होमगार्ड के लिए डरागोन लाइट, नाइट विजन और डे विजन जीपीएस और मेटल डिटेक्टर के साथ दो स्कार्पियों और दो बोलेरो देने का भी प्रस्ताव है।
निगरानी को भी मिलेगी गाड़िया : निगरानी ब्यूरो के लिए चार स्कार्पियों, बोलेरो, सात बाइक और एक टाटा विंगर खरीदे जायेंगे।
जवानों को मिलेगा फायदा : राज्य के शहरी क्षेत्रों में पेट्रोलिंग पर रहने वाले पुलिस जवानों को बड़े हथियारों की जगह पिस्टल से लैश करने की योजना पर राज्य सरकार ने मुहर लगायी थी। इसके पीछे मुख्यालय की ओर से यह तर्क दिया गया था कि पुलिस को आये दिन धरना और प्रदर्शन के दौरान बड़े हथियारों के साथ पेट्रोलिंग करने में काफी परेशानियों का सामना करना पड़ता है। विपरित परिस्थिति में बड़े हथियारों की वजह से नुकसान की संभावना बनी रहती है। जवान भी बड़े हथियारों की सुरक्षा को लेकर अत्यधिक परेशान रहते है। अपराधियों पर भीड़-भाड़ वाले इलाकों में फायरिंग करने में भी बड़े हथियार बाधक बनते है। अब पिस्टल से लैश होने के बाद जवानों को काफी साहुलियत होगी।